Document ID: 32013D0063

A BIZOTTSÁG VÉGREHAJTÁSI HATÁROZATA
(2013. január 24.)
az 1924/2006/EK európai parlamenti és tanácsi rendelet 10. cikke szerinti egészségre vonatkozó állítások különös feltételeinek végrehajtásáról szóló iránymutatások elfogadásáról
(EGT-vonatkozású szöveg)
(2013/63/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 10. cikke (4) bekezdésére,
mivel:
(1)
Az 1924/2006/EK rendelet 10. cikkének (4) bekezdése lehetővé teszi az egészségre vonatkozó állítások különös feltételeiről szóló iránymutatások elfogadását az említett cikk végrehajtása kapcsán.
(2)
A tagállami ellenőrző hatóságok és az élelmiszer-vállalkozók egyaránt kérdéseket vetettek fel az 1924/2006/EK rendelet 10. cikke (2) és (3) bekezdésének végrehajtásával kapcsolatban. Indokolt iránymutatásokat kiadni annak érdekében, hogy az említett rendelkezések alkalmazása következetes legyen, az ellenőrző hatóságok munkája könnyebbé váljon, továbbá a gazdasági szereplők számára nagyobb egyértelműséget és jogbiztonságot biztosítsanak.
(3)
A nemzeti ellenőrző hatóságoknak és az élelmiszer-vállalkozóknak figyelembe kell venniük az e határozat mellékletében megállapított iránymutatásokat. 2012. október 12-én az érdekelt felekkel, különösen az élelmiszer-vállalkozókkal és a fogyasztói csoportokkal konzultáció történt.
(4)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével (2),
ELFOGADTA A KÖVETKEZŐ HATÁROZATOT:
1. cikk
Az 1924/2006/EK rendelet 10. cikkének végrehajtására vonatkozó iránymutatások e határozat mellékletében találhatók.
2. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Kelt Brüsszelben, 2013. január 24-én.

Labels: 0
3
17